Vihreiden puheenjohtaja kertoi Me Naisille voimailuharrastuksestaan.

Bull Mentula ja Touko Aalto ovat ahertaneet punttien kimpussa. KUVAT: HARRI JOENSUU JA AOP

Touko Aalto, Vihreiden puheenjohtaja, puhuu Me Naiset -lehdessä avoimesti lapsuutensa ja nuoruutensa traumoista. Hän kertoo joutuneensa kiusatuksi muun muassa peruskoulussa mutta myös armeijassa.

Hän löysi armeija-aikanaan " suojautumiskeinoksi " painonnoston.

Näin Aalto kertoo jutussa:" Käytin kaiken vapaa-aikani punttisalilla ja syömällä valtavasti. Kerrytin alle vuoden aikana kehooni yli 30 kiloa lihasta. Olin 193-senttinen ja painoin alle 70 kiloa. Kävin todella miehisen sotilaspoliisikoulutuksen. Punkkaani käännettiin ympäri ja tavaroitani piiloteltiin. Uuden ulkomuotoni avulla sain porukan hiljaisen hyväksynnän. Punttiharrastus jatkui monta vuotta. Parhaimmillani painoin yli 120 kiloa ja nostin penkistä 150 kiloa. Olin ulkoisesti kuin jääkaappi-pakastin."

Nopeasti ajateltuna 30 lihaskilon hankkiminen vuodessa on fysiologinen mahdottomuus. Iltalehti kuitenkin soitti Bull Mentulalta asiantuntijanäkemyksen.

- Se on paskapuhetta - mutta sen nyt jokainen ymmärtää ilman minunkin sanomistani, Mentula naurahtaa.

- Jos kaikki on optimaalista, siis treeni, ravinto ja lepo, vuodessa 3-4 kiloa lihasta on hyvä määrä.

Eli Touko Aallon kertoma 30 kilon lihasmassan lisäys vaatii pyöreästi kymmenen vuoden työn?

- Tai koko elämän - eikä siltikään välttämättä onnistu. Alussa se kolme kiloa onnistuu, kun kehitys on kovaa, mutta kehitys hidastuu koko ajan, Mentula ynnäilee.

- Kyllä se on elämäntyö.

Iltalehti ei ole vielä tavoittanut Aaltoa kommentoimaan asiaa.

Bull Mentula on kasvattanut lihaksiaan vuosikausien ajan.